有感呈景山校書諸丈
作者：文天祥
朝代：宋

paragraphs: 北風吹春草，陽烏日已至。
天時豈云爽，人事胡乃異。
三月方皇皇，衣冠道如墜。
棟撓榱桷折，木顛楨幹悴。
大者懷端憂，燋頭求室燬。
小者嗟行役，泥塗跋其尾。
長平與新安，露胔如櫛比。
賦分本爾殊，適與天時值。
哲人處明夷，致命以遂志。
但令守吾貞，死生浩無愧。